arnastofnun/IGC-2024 huggingface dataset:
Vaka koltapaði

Undanfarin ár hefur Vaka, hægri stúdentafélag Háskóla Íslands, sigrað í hverjum kosningunum til Stúdentaráðs á fætur öðrum. Ég hef átt erfitt með að skilja, að afturhaldið skuli hafa náð slíkum kverkatökum á ungu fólki. Í ljósi andstöðu Sjálfstæðisflokksins við húsnæði og aðra hagsmuni ungs fólks. En að þessu sinni snerist dæmið við. Röskva, vinstra stúdentafélagið, hafði stórsigur, 18 sæti gegn 9. Kannski er að síast inn hjá ungu fólki, að framtíð þess er síður en svo borgið hjá bófaflokki, sem lengi hefur skipulega arðrænt samfélagið. Vonandi eru nýju úrslitin í Háskólanum merki þess, að tímamóta sé að vænta í pólitíkinni.
Undarlegar tölur

Samkvæmt skoðanakönnun Gallup í janúar hafa Vinstri græn mokað til sín fylgi frá Viðreisn. Vinstri græn hafa hækkað frá kosningunum um 7 prósentustig og Viðreisn glatað 5 prósentustigum á móti. Þetta er eina marktæka fylgisbreytingin á þessum tíma. Ég hef enga skýringu á, hvers vegna fylgi rambar frá Viðreisn til Vinstri grænna. Þar getur verið um þrepahlaup að ræða. Enn síður get ég skýrt, hvernig Sjálfstæðisflokkur, sem er siðferðilega með buxurnar á hælunum, heldur kjörfylgi sínu nokkurn veginn. 28% kjósenda eru beinlínis sátt við bófa, sem sat á tveimur skýrslum fram yfir kosningar. Og sátt við flokk, sem hefur haft þúsund milljarða af þjóðinni.
Hækkun í hafi

Áratugum saman hefur hækkun í hafi verið undirstaða fjársöfnunar í skattaskjólum á aflandseyjum. Innflutningsverzlunin tók sér umboðslaun, sem ekki komu hér fram. Síðan komu álfyrirtækin, sem fengu báxít fyrir slikk í Ástralíu og seldu íslenzku álverunum á uppsprengdu verði. Mismunurinn hvarf í skattaskjól og kom ekki fram í hagkerfinu. Þriðja bylgjan kom svo með ofsagróða kvótagreifa. Seldu sjálfum sér fiskinn fyrir slikk og seldu síðan á markaðsverði til skattaskjóls-fyrirtækja sinna. Samhliða tóku banka- og glæframenn að sér að þvo rússneskt þýfi og setja í skattaskjól. Meira en þúsund milljarðar hafa horfið úr landi framhjá sköttum og Salek-samningum um kjaramál. Kannski tvö-þrjú þúsund milljarða. Í boði Flokksins.
100 milljarða velferð

Til að endurreisa hér norræna velferð og norræna skattþyngd mætti afla 100 milljarða á ári. Ferðaþjónusta fari í 20% vask, gefur 10 milljarða. Uppboð verði á öllum fiskikvóta, gefur 20 milljarða. Fjármagnstekjuskattur verði hinn sami og vinnutekjuskattur, gefur 20 milljarða. Tekjuskattur fyrirtækja verði hinn sami og á Norðurlöndum, gefur 20 milljarða. Orkuskattur á stóriðju, gefur 10 milljarða. Settur hátekjuskattur á milljónatekjur, gefur 10 milljarða. Svo þarf auðvitað að koma lögum og sektum yfir skattsvikara í erlendum skattaskjólum. Alls gefur þetta 100 milljarða á ári. Líklega sú upphæð, sem bófarnir hafa árlega stungið undan.
Óvinurinn er heima

Fólk um víða veröld hefur áhyggjur af, að öryggi Kalda stríðsins sé lokið og að ógnartímar séu framundan. Slunginn skákmaður sé kominn til valda í Rússlandi og geðsjúklingur kominn í Hvíta húsið. Öfgaflokkar séu komnir í stjórn í mörgum ríkjum og jafnvel tekið völdin í Tyrklandi og Ungverjalandi. Norður-Kórea sé með langdræg kjarnorkuvopn. Alls staðar er fólki sagt, að útlandið sé hættulegt og ógni öryggi. Það er nefnilega í þágu þeirra fáu, sem eiga nánast allt, að fólk haldi, að óvinurinn sé í útlandinu. Ekki þurfi að endurræsa samfélagið, heldur auka stöðugleika og samstöðu stéttanna. Ferlið mun leiða til klofnings samfélaga.
Einmana píratar

Píratar kvarta stundum yfir að hafa lakari aðgang að fjölmiðlum en hefðbundnir stjórnmálaflokkar. Þurfa raunar sjálfir að skoða betur sinn gang. Stundum virðist svo sem lítil almannatengsl séu þar í gangi eða að fólk haldi þau gerast af sjálfu sér. Svo er ekki. Hafi flokkar eða aðrir hópar eitthvað að segja, þurfa þeir að vekja athygli fjölmiðla og vefmiðla á málefni sínu. Fjölmiðlar og ekki síður vefmiðlar eru opnir fyrir pírötum eins og öðrum. Fjölmiðlun á vegum pírata er í skötulíki. Fuglabjargið er nánast ónotað og Pírataspjallið hefur dofnað. Nú eru þingmenn pírata orðnir tíu og þeir eiga að vera sýnilega eitthvað að gera.
Víða trumpast fólk

Þegar við dissum Trump fyrir að fangelsa flugfarþega, skulum við muna, að hann er að stæla Björn Bjarnason, fyrrverandi dómsmála. Sá fangelsaði ólöglega hóp af friðarsinnum, svonefnda Falun Gong og rak úr landi. Enn er Trump ekki verri en Björn, hvað sem síðar verður. Þegar við dissum Útvarp Sögu og Pétur Gunnlaugsson fyrir óvirðulegt hjal í útvarpi, skulum við muna, að leyft er að hafa róttækar eða óvinsælar skoðanir hér á landi. Samt veit ríkissaksóknari það ekki og höfðaði mál gegn Pétri fyrir „hatursorðræðu“ [sic]. Skemmst er frá því að segja, að dómarinn vissi betur og kastaði vitleysunni úr rétttrúnaðar-liðinu út í tunnu.
Hvað „lækar“ þú

Kosningafyrirtæki eru farin að nota fésbókina og aðra vefmiðlun til að kortleggja persónuleika fólks. Mikið er byggt á „lækum“ og viðbrögðum við auglýsingum, en einnig á textameðferð fólks. Þannig er til dæmis hægt að finna þá, sem hafa áhuga á bandarískum bílum og senda þeim, og bara þeim, loforð Trump um skatta á útlenda bíla. Líka er hægt að finna þá, sem eru frekar heimskir og finnst Bjarni Ben hafa flotta hárgreiðslu. Þetta er talið hafa haft töluverð áhrif á framvindu baráttu forsetaefnanna í Bandaríkjunum. Allir Bandaríkjamenn voru flokkaðir í fáa tugi persónuleika og hver fékk sérhannað erindi. Kjósendur þurfa að fara að passa sig.
Ljúft við Laugaveg

Matwerk er faglega hannaður veitingastaður á þremur gólfum innst á Laugavegi, þar sem einu sinni var Stjörnubíó. Grunsemdir um enn eina túristagildruna hurfu eins og dögg fyrir sólu, þegar maturinn kom á borð. Frábærlega mátulega steikt bleikja með maukaðri og ljúfri blöndu af kartöflum, grænkáli og jógúrt, borin fram í pönnu, 2.250 krónur í hádeginu. Sama hagstæða verðið og á öðrum góðmetisstöðum miðbæjarins. Raunar líka hagstætt fyrir túristana á kvöldin, 2.950 krónur. Ísland er ekki dýrt. Yfirkokkurinn kemur frá öndvegisstaðnum Fiskfélaginu, Stefán Hlynur Karlsson. Matwerk fer beint á listann minn yfir tíu beztu matarhús borgarinnar.
Víða leitað vina

Theresa May á bágt í Bretlandi. Hún er fyrir hönd Íhaldsflokksins að reyna að framkvæma Brexit, brottför ríkisins úr Evrópusambandinu. Smám saman er að koma í ljós, að gallarnir eru fleiri en kostirnir. London og Skotland höfnuðu Brexit og eru fjarska ósátt. London mun missa miðstöð bankaviðskipta yfir til Frankfurt. Evrópa er stærri biti en brezka samveldið og virðist lítið ætla að gefa eftir. May leitar í örvæntingu að vináttu úr öðrum áttum. Fyrst fór hún vestur um haf, þar sem geðsjúklingur er kominn til valda. Síðan fór hún til Tyrklands, þar sem Erdogan hamast. Hver verður næstur, Bjarni Ben eða Kim Jong Un í Norður-Kóreu?
Lítil orð um Bjarna

Stundum segja menn of stór orð notuð á fésbók. Því miður er íslenzkur veruleiki svo ljótur, að erfitt er að ýkja. Til dæmis er Bjarni Benediktsson bæði lyginn og ómerkilegur formaður bófaflokks og er þá hvergi ofsagt. Fyrst faldi hann skýrslu um skattaskjólin fram yfir kosningar og stjórnarmyndun. Fiktaði þar að auki við hana og varð tvísaga. Þegar sá hvellur var búinn, kom líka í ljós, að hann hafði á sama hátt og jafnlengi falið skýrslu um leiðréttingu húsnæðislána. Hún sýndi, að almenningur borgaði leiðréttingu fyrir ríka. Þannig smeygði hann sér fyrst inn á þing og síðan í embætti forsætisráðherra. Bjarni Ben er því hreinn óþverri.
Friðsælt stríð

Benedikt Jóhannesson fjármála segist hafa sagt skattaskjólum Íslendinga stríð á hendur. Þau urðu fræg í vor, þegar þáverandi forsætis og núverandi forsætis voru vísir að földu fé í skattaskjólum. Enda er stríð Benedikts ekki bara kalt, heldur beinlínis friðsælt. Í þingmálaskrá ríkisstjórnarinnar er ekki minnst einu orði á skattaskjólin, fjármagnsflutninga til aflandseyja eða skattaundanskot. Enn sem komið er birtist stríð Benedikts við skattaskjólin eingöngu í digurbarkalegum mannalátum. Að mestu er málaskráin þýðing á tilskipunum frá Evrópusambandinu. Þið munið þetta ógnarsamband, sem sagt er troða eitruðum mat í íslenzka kjósendur.
Einn mesti glæfrakarlinn

Afskriftir fyrirtækja, sem Bjarni Benediktsson stýrði fram í hrun, eru komnar upp í 82 milljarða króna. Mest urðu þessar skuldir til á stjórnartíma Bjarna. Þetta eru einkum fyrirtæki í BNT og N1 samstæðunni. Þá er ennþá eftir að afskrifa 50 milljarða skuld í því, sem áður hét Vafningur. Ekki meðtaldar afskriftir upp á 48 milljarða í Földungi, sem Glitnir yfirtók. Bjarni er einn helzti fjárglæframaður landsins. Því var vel við hæfi, að hann tæki yfir ríkissjóð fyrir tæplega fjórum árum. Og nú er hann orðinn eini forsætisráðherra heimsins, sem hefur fólgið fé sitt í skattaskjóli á aflandseyju. Íslenzkir kjósendur eru engum öðrum líkir.
Hvíta húsið á hvolfi

Þegar Trump jós kosningaloforðum yfir mannskapinn, sögðu menn: „Þetta eru bara loforð.“ Svo varð hann forseti og byrjaði samdægurs að tísta fyrirskipanir á Twitter. Fólk er farið að róa fram í gráðið og segja: „Þetta verður stoppað.“ En Trump heldur áfram að taka starfsfólk Hvíta hússins á taugum. „Þú ert rekinn“ segir hann. Starfsmannastjórinn fékk taugaáfall og kallað var í varaforsetann, sem hélt bænastund. Mexikó-forseti segir: „Éttu hann sjálfur“. Enginn tekur mark á Trump, nema Theresa May, sem er með Bretland í öngviti út af Brexit. Hún leitar sálufélaga, hvar sem er. Senn hringir hún líka í Bjarna Ben, prinsinn af Panama.
Allir banksterar eins

Frægð Lilju Bjarkar Einarsdóttur var mest, er hún markaðssetti illræmda IceSave reikninga Landsbankans í Bretlandi 2006-2008. Nú orðin bankastjóri Landsbankans, leysir Steinþór Pálsson af hólmi. Hann var líka frægur að endemum. Þetta eru sýnishorn af mistökum stjórnvalda eftir hrun. Ráðherrum vinstri og hægri stjórna hefur mistekizt að endurreisa bankana. Þeir eru undir stjórn nákvæmlega eins fjárglæfrasnillinga og fyrir hrun þeirra. Þeir hafa ekki orðið bankar fyrir fólk. Hafa aldrei áður níðst eins mikið á almenningi og þeir hafa gert síðustu árin. Meðan þeir hjálpa glæframönnum Mammons að skipta um kennitölur eins og sokka.
Óttarr er hataður

Óttarr Proppé segir nú, að kosningastefnuskrá Bjartrar framtíðar hafi ekki verið kosningaloforð, heldur kosningaáherzlur. Dæmigerður útúrsnúningur. Einnig segir hann óvíst, að flokkurinn styðji þessi mál, þegar þau koma fram. Loks nuddar hann salti í sárin: „Fátt gleður mig meira en að velta fyrir mér siðferðilegum og heimspekilegum spurningum.“ Vissulega varaði ég við því, að loforð skiptu Óttarr engu. Björt framtíð væri ekki flokkur málefna, heldur flokkur um ráðherrastóla. Meirihluti kjósenda flokksins trúði samt kosningaloforðunum og fer ófögrum orðum um jókerinn, mest hataða pólitíkus mánaðarins. Björt framtíð er vissulega svört.
Trump ólmast bara

Trump mun halda áfram að abbast upp á Mexíkó út af múrnum fræga. Vilji hann múr, borgar hann múr, en sendir ekki reikninginn annað. Trump mun skera Obamacare á spítölum og fá rauðhálsana til að klóra sér í skallanum. Trump mun nefnilega, nákvæmlega eins og Bjarni Ben, eingöngu hugsa um hag hinna allra ríkustu. Enda hefur Trump eingöngu valið slíka í ríkisstjórn sína. Hagsmunir smælingjanna, sem kusu hann út á rembing hans, verða að víkja. „The white trailer trash“ mun verða fyrir gífurlegum vonbrigðum. Allt þetta mun smám saman grafa undan Trump. Einnig grafa undan flokknum, sem tók hann í sátt, Repúblikönum. Þar er framtíðin svört.
Píratar þagna

Rödd pírata hefur dofnað, þótt þingmönnum þeirra hafi fjölgað. Þeir hafa að mestu yfirgefið Pírataspjallið á vefnum. Áður var þar mikið fjör og þar vildu jafnvel andstæðingar pírata tala. Nú er sama innleggið eftir Jón Þór Ólafsson búið að hanga á toppnum í þrjár vikur samfleytt. Auðvitað á þar að vera nýtt efni nokkrum sinnum á dag. En það er eins og allur vindur hafi fokið burt í kosningunum, sem ollu mörgum vonbrigðum. Eftir miklar væntingar í baráttunni náðu gömlu flokkarnir og afkvæmi þeirra vopnum sínum. Fimmtán prósent er samt góð tala. Nógu góð til að halda dampi áfram. Róm var ekki sigruð á einum degi. Þolinmæði þarf og úthald.
Brexit og Trump mistök

Bandaríska Nieman stofnunin hefur gefið út skýrslu um vaxandi erfiðleika Breta í kjölfar úrsagnar úr Evrópusambandinu. Alls konar della var á oddinum hjá óvinum aðildar, einkum stjórnmálamönnum, sem réðu ferðinni. Til dæmis trúði fólk, að brottfall á greiðslum til sambandsins gæti staðið undir heilbrigðiskerfi Breta. Í skýrslunni er sagt, að stofnanir, sem vaka yfir „fake news“ (hjáreynd) og vara við þeim, geti hindrað mistök á borð við sigur Brexit í Bretlandi og Trump í Bandaríkjunum. Nieman vill efla slíkar staðreyndavaktir og þrýsta á fjölmiðla til að segja frá rannsóknum þeirra í stað þess að leyfa firrtum pólitíkusum að láta gamminn geisa átölulaust.

NIEMAN
Demókratar eiga Kaliforníu

Demókratar unnu öll alríkisþingsæti Kaliforníu í kosningunum. Hafa afgerandi 67% meirihluta þings Kaliforníu til stjórnarskrárbreytinga í ríkasta ríki USA. Þetta er partur af upphafi á viðnámi gegn sápukúlu Brexit, Trump, le Pen, Bjarna Ben og allra heimsins bankstera. Við tekur samfélag unga fólksins. Þeirra, sem munu fara inn í veröld róbota og stjórna þeim. Fólk með nýja hugsun og nýja heilbrigði eins og píratar á Íslandi. Fólks sem skilur hugtök eins og borgaralaun og hjáreynd og lætur fjölmiðla valdsins ekki ljúga að sér. Ef Trump tekst ekki að sprengja upp jörðina, springur bóla hans eins og bóla kommúnisma sprakk og gufaði upp á viku.

SACRAMENTO BEE
Staðreyndir og hjáreyndir

Trump er verri en svartsýnastir spáðu. Hefur safnað að sér fólki, sem býr í eigin loftbólu, My Truth – your truth. Hans hjáreynd eða mín staðreynd. Ef talningavél sér eina milljón manns við innsetningu forsetans, sér blaðafulltrúi Trump sex milljónir. Segir svo við blaðamennina: „My Truth“. Hjáreynd er tekin fram yfir staðreynd. Trump boðar, að stríð séu gagnslaus, nema hægt sé að ræna olíu. Ljóst er, að stórglæpamenn hafa náð völdum í Bandaríkjunum og veröldin verður erfið næstu fjögur ár. En á sama tíma munu fleiri sjá staðreyndirnar að baki hjáreynda og taka völdin á næstu fimm-tíu árum. Repúblikanar munu hverfa hér eins og í Kaliforníu.
Heimska vor vex

Síðustu 75 ár hefur heimska Íslendinga aukizt örlítið í hverri kynslóð, samkvæmt mælingum Íslenzkrar erfðagreiningar. Fjallað er um það í grein í tímaritinu Proceedings of The National Academy of Sciences of The USA. Vafalaust er þetta hluti af langri breytingasögu um aldir, þegar selspik, frekar en grúsk í fræðum, hélt hita á þjóðinni. Nú er ástandið svo slæmt, að þjóðin kýs hvað eftir annað yfir sig bófa, sem ræna hana árlega tugum milljarða með hækkun í hafi. Þriðjungur þjóðarinnar hefur um langt skeið kosið flokkinn, sem er í þungamiðju arðránsins. Að þessu sinni urðu slíkir flokkar fleiri, kosnir af nærri hálfri þjóðinni. Fífl.
Fiktað í skýrslunni

Gunnar Thorberg markaðsráðgjafi bendir á, að fiktað hafi verið við skýrsluna um skattaskjólin. Frá því, að Bjarni Benediktsson fékk hana í hendur 14. september og þangað til henni var síðast breytt 6. janúar í fjármálaráðuneytinu. Bendir hann á, að hægt sé að sjá alla breytingasögu skýrslunnar. Spyr, hvort eðlilegt sé, að ráðuneytið fikti við skýrslur, sem það fær. Ekkert hefur komið fram um, að unnið sé að skattheimtu í samræmi við hana. Flest ríki Vestur-Evrópu eru á kafi í samstarfi um að grafa upp skattsvik góðborgara og fyrirtækja. Hér ypptir Bjarni Ben bara öxlum, enda er hann nefndur í skýrslunni. Hann er með öllu siðblindur.
Vægari þjóðremba hér

Þjóðrembdir flokkar hafa náð yfir 20% fylgi víða í Vestur-Evrópu. Voru lengi ekki taldir húsum hæfir, en eru nú komnir í ríkisstjórnir, til dæmis í Danmörku og Noregi. Slíkum nýjum flokkum hefur ekki vegnað vel hér á landi. Eiríkur Bergmann stjórnmálafræðingur telur það stafa af, að heldur vægari tegund af þjóðrembu sé byggð inn í íslenzka flokkakerfið. Meðan evrópskir pólitíkusar forðuðust þjóðrembu eftir síðari heimsstyrjöldina, belgdu íslenzkir pólitíkusar sig út af þjóðrembu í ræðum sínum. Aðeins Alþýðuflokkurinn var fjölþjóðlega sinnaður. Meira að segja kommar blésu sig út í þjóðrembu. Yngri kynslóðir láta sig þjóðrembu litlu skipta.
Leiðrétt til ríkra

Komin er í ljós niðurstaða gamals kosningaloforðs Framsóknar og Sjálfstæðis um 300 milljarða LEIÐRÉTTINGU. Tilfærslu fjármagns frá erlendum hrægammasjóðum til íslenzkra húsnæðisskuldara. Tilfærslan nam þó bara 72 milljörðum og var ekki frá hrægömmum, heldur íslenzkum fátæklingum. Samanlögð skerðing barna- og vaxtabóta nemur um 57,7 milljörðum króna á núvirði. Leiðréttingin rann ekki til almennings, heldur 86% til hærri tekjuhópa. Niðurfærsla verðtryggðra fasteignalána var að mestu millifærsla frá tekjulágum til tekjuhárra, studd af helmingi kjósenda. Leiðrétting til ríkra kallast jafnrétti á máli tjúllaðra nýfrjálshyggjugaura.
Pólitískir bófaflokkar

Kaupmáttur er undarleg vísitala, sem nær ekki yfir húsnæðiskostnað, og segir því lítið um lífskjör. Af öðrum vísitölum sjáum við, að þjóðartekjur á mann eru þær sömu hér og á Norðurlöndum. Lífskjör hér eru hins vegar miklu lakari en þar. Það stafar af langvinnum völdum pólitískra bófaflokka. Þeir hafa lækkað skatta á háum tekjum og fyrirtækjum. Þeir hafa skipulagt eftirlitsleysi eftirlitsstofnana. Þeir hafa á hverju ári falið tugmilljarða í skattaskjólum. Þeir hafa afskrifað skuldir skjólstæðinga bófa og hundelt fátæka íbúðarkaupendur. Þeir hafa gert ítrekað kennitöluflakk að hefðbundnum þætti í rekstri. Þeir hafa blóðmjólkað samfélagið.
Bylting gistiverðs

Þessa daga gerist bylting í ferðamálum Reykjavíkur. Í fyrra var sama verð hér á gistingu og í öðrum höfuðborgum Norðurlanda. Á þessu ári verður hótelverðið hér næstum tvöfalt hærra en í hinum borgunum. Frá því segir í Aftenposten og í Lonely Planet. Nýja frægðin er hættuleg. Tölurnar eru ekki bara hrikalegar, heldur valda því, að ferðatímarit draga úr frásögnum af Íslandi. Skyndigróði er hverfull, eins og við höfum áður kynnzt í loðdýrum og fiskeldi. Græðgisfíknina íslenzku skortir gangráð. Snýst bara hraðar og villtar unz allt fer á hausinn. Við þurfum opinbert regluverk og eftirlit með gistiverði, betri opinbera innviði, fyrir okkur sjálf.

AFTENPOSTEN
Neitar að mæta

Panamisti Engeyinga neitar að koma fyrir efnahags- og viðskiptanefnd Alþingis til svara um földu skýrsluna um skattaskjól á aflandseyjum. Ber því við, að hann sé ekki lengur fjármála, heldur forsætis, eins og það skipti máli. Skýrslan um málið kom fram í haust, en var falin niðri í leyniskúffu hjá Bjarna Ben fram yfir kosningar og stjórnarmyndun. Nú vilja píratar og vinstri græn ræða ferlið, en Bjarni segir pass. Er þó sjálfsögð krafa, að ráðherra sinni lögbundnu hlutverki sínu fyrir þingmönnum og að þeir sinni eftirlitsskyldu sinni. En það mun lenda á frændanum í fjármálaráðuneytinu að svara fyrir hrokafullan formann bófaflokksins.
Hættulegi maðurinn

Morgunblaðið bullar, að Egill Helgason sé vinstri sinnaður álitsgjafi. Hann hefur alltaf verið borgaralegur miðjumaður eins og margir voru í Sjálfstæðisflokknum fyrir þremur áratugum. Ætíð andvígur Sovétríkjunum sálugu og núna einnig andvígur nýfrjálshyggju. Ekkert er athugavert við, að álitsgjafi sé andvígur þekktum öfgum í nútímasögunni. Svo vel vill til, að Egill er áhrifamesti og kunnasti álitsgjafi landsins og langsamlega bezti sjónvarpsmaðurinn. Nú er hann blessunarlega að koma aftur með Silfur Egils í ríkissjónvarpið. Fulltrúum nýfrjálshyggjunnar þykir þó tryggara að hafa hægri sinnaða Fanneyju Birnu Jónsdóttur honum til mótvægis.
Jafnvægi og heilindi

Píratar sækjast eftir jafnvægi í samfélaginu. Sé því stjórnað óhæfilega öfgakennt til hægri, vilja Píratar færa jafnvægið inn á miðjuna. Sé því stjórnað óhæfilega öfgakennt til vinstri, vilja Píratar færa jafnvægið inn á miðjuna. Píratar eru alltaf í miðjunni. Í núverandi umhverfi hægri öfga virðast þeir vera til vinstri. Í umhverfi vinstri öfga mundu þeir virðast vera til hægri. Öfgar eru til ýmissa átta, en Píratar eru alltaf inni á miðjunni, fylgjandi jafnvægi og heilindum í samfélaginu. Út á það hafa þeir fengið 15% atkvæða. Þurfa að fara upp í 30% til að hafa marktæk áhrif. Því þurfa ungir að kjósa og gamlir að segja upp gömlum flokkum sínum.
Tveggja turna slagur

Könnun MMR, sem ég sagði ykkur frá í morgun, sýnir þrjú atriði utan skekkjumarka. Sjálfstæðis og Viðreisn tapa 3,5 prósentustigum hvor, Vinstri græn vinna 8 stig. Óvenjulegt er, að kjósendur rambi svo margir svo langt milli jaðranna, frá hægri til vinstri. Án viðkomu í miðflokkunum Samfylkingunni og Pírötum. Sérstaklega er athyglisvert, að ekkert af þessu lausafylgi skilar sér til baka í sína gömlu Samfylkingu. Af þessu má ráða: 1. Vafasamt er, að ofur-lygin Viðreisn sé tveggja kjörtímabila flokkur. 2. Logi má hafa sig allan við að lífga við Samfylkinguna. 3. Hafinn er tveggja turna slagur Sjálfstæðis (26%) og Vinstri grænna (24%).
Stjórnarflokkar hrynja

Fylgi ríkisstjórnarflokkanna hefur hrunið, samkvæmt skoðanakönnun MMR í fyrri hluta þessa mánaðar. Alls um 7,4 prósentustig frá kosningunum. Fallið úr 46,7% í 39,3 prósentur. Sjálfstæðis hefur tapað 3,5 stigum, Viðreisn 3,6 stigum og Björt framtíð 0,9 stigum. Vinstri græn hafa hirt lungann úr þessari sveiflu, hafa farið úr 15,9% í 24,3%, aukning um 8,2% stig. Aðrir flokkar hafa nokkurn veginn staðið í stað. Alls hefur stjórnarandstaðan hækkað úr 47,6% í kosningunum upp í 56,2% í könnuninni. Þannig er ríkisstjórnin komin í minnihluta um leið og henni er ýtt af stað. Fimm flokka stjórn hefði verið í betra samræmi við þjóðarviljann.

MMR
Andsnúnir ójafnvægi

Hugsum okkur samfélag, þar sem verkafólk hefur öll tögl og hagldir á hagkerfinu. Atvinnurekendur séu kúgaðir til að borga of há laun og of há gjöld til ríkisins. Það væri samfélag í ójafnvægi. Píratar mundu vera því kerfi andsnúnir sem eins konar hægri flokkur. Hér á landi er samfélagið í annars konar ójafnvægi. Hinir ríkustu hafa tögl og hagldir á hagkerfinu. Borga of lág laun og koma tekjum undan sköttum með hækkun í hafi, sem endar í skattaskjólum. Hér eru þjóðartekjur sömu og á Norðurlöndum, en velferð mun lakari, samanber húsnæðisleysi ungra, veikindi, örorku og öldrun. Píratar eru þessu ójafnvægi andsnúnir, eins og sumir vinstri flokkar. En sú stefna fer eftir aðstæðum í sérhverju samfélagi.
Ójöfnuður vex

Átta auðjöfrar eiga jafnmikið og helmingur mannkyns. Gæfu þeir fé sitt, væri hægt að útrýma fátækt í heiminum. Þetta ójafnvægi sýnir vel, hversu lítið er að marka meðaltöl á borð við þau, sem Hagstofa Íslands gefur út. Þau geta verið frekar há á heimsvísu. En segja ekkert um þá, sem eru á jaðrinum, efst eða neðst. Til dæmis ekki um stöðu lægstu 10%. Vitum hins vegar án hjálpar Hagstofu, að tugþúsundir lifa undir fátæktarmörkum. Í ferðabransanum eru algeng laun 250 þúsund á mánuði. Mikill hluti aldraðra og öryrkja hefur undir 180 þúsundum. Ójöfnuður hefur aukizt frá 2013 undir hægri stjórn. Salek-samkomulag á vinnumarkaði mun gera illt verra.
Að óskum viðskiptavina

Icelandair ætlar að minnka farangursheimildir í Ameríkuflugi um eina tösku. Í tilkynningu fyrirtækisins er þetta kallað að bæta og einfalda þjónustuna og koma til móts við óskir viðskiptavina. Gott dæmi um, að í almannatengslum er svart hiklaust sagt vera hvítt. Fólk er orðið svo vant lyginni, að margir eru alveg hættir að gera greinarmun á réttu og röngu. Góð reynsla af lygi í viðskiptum smitar auðvitað inn í pólitíkina og til baka aftur. Í kosningunum í nóvember var logið meira en nokkru sinni fyrr. Pólitískir flóttamenn stofnaðu stjórnmálaflokk um botnlausa lygi í stefnuskrá og komust þannig beina leið upp í ráðherrastóla.
Meðvirkni hinna Björtu

Bjarni Ben hefur ítrekað viðurkennt að hafa falið skýrsluna um skattaskjól á aflandseyjum fram yfir kosningar. Hefur beinlínis sagt, að hann hafi talið, að hún mundi hafa truflandi áhrif á kosningarnar. Þrátt fyrir þessar játningar eru meðvirkir enn að gera því skóna, að fjögurra mánaða birtingartöfin hafi verið óviljaverk. Ein þessara mjög meðvirku er Nichole Leich Mosty, þingmaður Bjartrar framtíðar. Hún lætur sér ekki nægja orð Bjarna. Segir feluleikinn beinlínis hafa verið óviljaverk. Hún er svo ákaft meðvirk, að hún segir játningar Bjarna sjálfs marklausar. Segið svo, að Björt framtíð geri ekki hosur sínar grænar til hægri.